## Odluka o privremenom oduzimanju koncesije za obavljanje djelatnosti radija na području Grada Knina - nakladniku Dinara, medijska zadruga - Radio Dinara

### NN 4/2008 (9.1.2008.), Odluka o privremenom oduzimanju koncesije za obavljanje djelatnosti radija na području Grada Knina - nakladniku Dinara, medijska zadruga - Radio Dinara

# VIJEĆE ZA ELEKTRONIČKE MEDIJE

**84**

Na temelju članka 65. stavka 1. točke 2. Zakona o elektroničkim medijima
(»Narodne novine« broj 122/03 i 79/97), Vijeće za elektroničke medije na svojoj
160. sjednici održanoj dana 18. prosinca 2007. donijelo je sljedeću

## ODLUKU

I. Privremeno se oduzima koncesija za obavljanje djelatnosti radija na području
Grada Knina – nakladniku Dinara, medijska zadruga – Radio Dinara.
II. Naleže se nakladniku da u roku od 30 dana od dana stupanja na snagu ove
odluke uskladi svoje poslovanje s odredbama Zakona o elektroničkim medijima.
III. Trgovačko društvo Dinara, medijska zadruga – Radio Dinara nema pravo na
naknadu štete.
IV. Ova odluka stupa na snagu danom objave u »Narodnim novinama«.

```
Obrazloženje
```

Vijeće za elektroničke medije na svojoj 40. sjednici održanoj dana 19. travnja
2005. godine donijelo je Odluku o raspisivanju Jav­nog natječaja broj 01/05 za
dodjelu koncesija za obavljanje djelat­nosti radija i/ili televizije. Javni
natječaj objavljen je u »Narodnim novinama« broj 53/05 od 25. travnja 2005.
godine i u propisanom roku na javni su natječaj ponude dostavili ponuditelji:
Dinara, medijska zadruga i Udruga Radio Marija. Vijeće je razmatranjem i ocjenom
zaprimljene ponude utvrdilo da ponuditelji ispunjavaju uvjete propisane Javnim
natječajem te je tajnim je glasovanjem na 51. sjednici Vijeća održanoj 27.
lipnja 2005. godine odlučeno da se koncesija za obavljanje djelatnosti radija na
području Grada Knina dodjeli ponuditelju Dinara, medijska zadruga.
Obavljanjem poslova praćenja i analize programa nakladnika Vijeće je utvrdilo da
nakladnik Dinara, medijska zadruga – Radio Dinara ne emitira program te je
odlučeno da član Vijeća gosp. Z. Kedžo obavi i neposredni monitornig na terenu.
Dana 24. studenoga 2007. godine isti je obavljen te je podnijeto i pisano
izvješće u kojem se u bitnome navodi. da trodnevni, višekratni pokušaji
uspostave telefonskog kontakta s navedenom službenom osobom Radio Dinare ili pak
nekom službenom osobom u Dinari, medijskoj zadruzi uoči odlaska u Knin – nisu
rezultirali nikakvim kontaktom, službeno prijavljeni telefonski brojevi su ili
isključeni ili pokazuju nemogućnost uspostavljanja veze. Tijekom boravka u Kninu
ni u jednom trenutku nije bilo moguće pronaći frekvenciju Radio Dinare pa je
bilo nemoguće čuti bilo kakav program koji eventualno ta radiopostaja emitira.
Na službenoj adresi Radio Dinara – Getaldićeva 4 (stambena zgrada) postoji
službeni ulaz, natpis Radio Dinara i zaključana vrata bez ikakvih naznaka da
tamo ima ikoga ili da se eventualno radi o redakciji ili samoj radiopostaji koja
proizvodi i emitira program. Na službenoj adresi Dinara, medijska zadruga –
Getaldićeva 6 (susjedna stambena zgrada) je zatečena gotovo ista situacija –
samo je broj službenih natpisa na ulaznim vratima, odnosno registracija tvrtki
koje pripadaju toj zadruzi – znatno veći.
Vijeće je također zatražilo i očitovanje nakladnika Dinara, medijska zadruga –
Radio Dinara te je dana 12. prosinca zaprimljeno očitovanje u kojem se navodi da
Radio Dinara trenutno ne emitira svoj program iz sljedećih razloga: u
grmljavinskom nevremenu 27. kolovoza 2007. godine izgorjela je kompletna
studijska oprema; program je uspostavljen i emitiran do 10. studenoga kada je
uslijed grmljavinskog nevremena izgorio i posuđeni link; Radio Dinara imala je u
punom jeku emitiranja 6 uposlenih djelatnika, a sada samo dva i to jednog
novinara i jednog tehničara, a trenutno su u fazi nabave nove studijske opreme i
odašiljačke tehnike i očekuje se vrlo brz početak emitiranja programa.
Vijeće je razmotrilo sve navedene činjenice i uzelo o obzir sve okolnosti te je
odlučeno da se nakladniku Dinara, medijska zadruga – Radio Dinara privremeno
oduzme koncesija za obavljanje djelat­nosti radija na području Grada Knina na
rok od trideset (30) dana od dana objave odluke u »Narodnim novinama«. Nakladnik
je dužan u tom roku uskladiti svoje poslovanje s odredbama Zakona o
elektroničkim medijima.
Slijedom navedenoga riješeno je kao u dispozitivu.

UPUTA O PRAVNOM LIJEKU

Protiv ove odluke nije dopuštena žalba, jer je ona konačna, ali se može
pokrenuti upravni spor pred Upravnim sudom Republike Hrvatske u roku od 30 dana
od dana primitka odluke. Tužba se predaje ili šalje neposredno sudu Republike
Hrvatske u Zagrebu, a može se podnijeti i na zapisnik kod redovnog suda
nadležnog za obavljanje pravne pomoći.

Klasa: 612-12/07-04-62
Urbroj: 567-01/07-01
Zagreb, 21. prosinca 2007.

Predsjednik Vijeća
**mr. sc. Denis Peričić**, v. r.

Odluka, NN 4/2008-84
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)